Rosenborgs midtstopper Stefan Strandberg (24) har signert for den russiske klubben FC Krasnodar.

Det bekrefter Rosenborg på sin hjemmeside.

– Jeg har hatt tilbud fra de en god stund og har tenkt nøye over det. Har vurdert det litt opp mot andre tilbud jeg har hatt og selvfølgelig Rosenborg inkludert. Når alt kom til alt så var dette en mulighet det var umulig for meg å si nei til, forklarer Strandberg til Rosenborgs hjemmeside.

Kontrakten til Strandberg går ut 31. juli og kommer gratis til FC Krasnodar når kontrakten løper ut. Den russiske klubben endte på tredjeplass denne sesongen. Syv poeng bak Zenit som ble seriemester.

Nordmannen fikk 107 kamper for trønderne og scoret fem mål for klubben.

TV 2s fotballekspert Jesper Mathisen synes det er et dristig valg av 24-åringen.

– Spenstig valg. Det er helt sikkert veldig bra økonomi i den avtalen siden han går til Russland, sier Mathisen til TV 2.

– Han har vært bra i år og fikk vist seg frem i U21 EM i 2013. Der var det nok flere klubber som fikk han på radaren og har fulgt ham siden det mesterskapet, fortsetter Mathisen.

TV 2s fotballekspert mener Strandberg har flere kvaliteter som gjør at han kan lykkes internasjonalt.

– Som spille er han veldig annerledes. Han er pasningsterk og bedre med ball enn de fleste. I tillegg er han smart og rolig. Han mangler litt fart, så de må bygge rundt hans ferdigheter, forklarer Mathisen.

– Så blir det spennende å se hvordan han trives i Russland, utdyper TV 2s fotballekspert.

Mathisen mener Rosenborg må hente inn en erstatter for Strandberg.

– Nå har de en unik mulighet til å ta gull. Da sier det seg selv at de ikke kan ha to midtstoppere i høst. Jørgen Skjelvik har spilt midtstopper og har bra fart, men over tid er ikke han god nok. Jeg tror ikke de tar noen sjanser med gullmedaljen, avslutter Mathisen.